
Pentru început, vă rugăm să ne spuneți 
câteva cuvinte în legătură cu situația de astăzi 
a Ortodoxiei. Este evident faptul că Ortodoxia 
trece printr-o perioadă istorică cu totul deosebită. 


Peste tot, astăzi, Ortodoxia este răstig- 
nită şi acest lucru dă naştere, pentru noi 
toţi, la o responsabilitate deosebită, respon- 
sabilitatea acceptării crucii Ortodoxiei, dar 
şi cea a răbdării şi a rodirii duhovniceşti în 
răbdare. Pentru noi însă, crucea este în 
acelaşi timp şi înviere. Şi prin această cruce 
pe care o poartă aproape toate ţările orto- 
doxe, credem că participăm şi la Învierea 
lui Hristos. Sperăm că harul lui Dumnezeu 
va întări pe toți ortodocşii, pentru a putea 
face față situațiilor critice de astăzi, ca să 
dăm mărturisire despre Hristos, aşa cum cere 
tradiția Bisericii noastre. Un lucru foarte 
important socotesc a fi ca noi, ortodocşii, 
să întărim colaborarea dintre noi. Ştim cu 
toții că astăzi forțe din afara Ortodoxiei 
colaborează împotriva Ortodoxiei. 

Republicăm interviul acordat Arhim. Ioanichie Bălan 
de către Pr. Macarios Simonopetritul, publicat inițial 


în Arhim. Ioanichie Bălan, Convorbiri duhovniceşti, 
Editura Trinitas, laşi, 1995. 

Nu vreau să le numesc. Sunt cunoscute 
aceste forțe. Ele provin, din păcate, chiar şi 
din spaţii creştine, neortodoxe, dar şi din 
partea unor oameni de alte religii, care şi în 
trecut au luptat mult împotriva Ortodoxiei. 

În această întreagă mişcare de neutrali- 
zare a Ortodoxiei, noi, ortodocşii, trebuie să 
reacționăm, întâi de toate, prin cultivarea şi 
întărirea vieţii spirituale. Cu cât devenim 
mai adevăraţi şi mai îmbunătățiți creştini 
ortodocşi, cu atât mai bine putem lucra 
împotriva altor forțe ale întunericului, dar 
şi prin colaborarea mai strânsă dintre noi, 
cum spuneam. 

Colaborarea dintre noi şi, în special, a 
popoarelor ortodoxe din Balcani trebuie să 
devină realitate, nu atât din motive politice, 
cât din motive ce țin de întărirea noastră în 
credință. Acesta trebuie să fie primul motiv 
pentru care popoarele ortodoxe balcanice 
şi ruşii ortodocşi, împreună cu noi, să cola- 
borăm mai mult, iar această colaborare să 
devină foarte concretă şi vizibilă, nu numai 
în idei şi pe plan teoretic, ci şi în practică. 
Ba chiar mai mult, aşa cum s-a propus cu 
câţiva ani în urmă - chiar şi noi am făcut 
această propunere -, ar fi bine să se facă o 
federaţie a statelor creştin-ortodoxe. 

Subliniez din nou faptul că acest lucru 
nu trebuie să se întâmple pentru a organiza 
un fel de contraatac împotriva celor care 
ne atacă, ci pentru a ne întări şi a ne adânci 
în credința noastră. Pentru că, într-o astfel 
de colaborare, toate popoarele ortodoxe au 
de oferit zestrea lor duhovnicească întru 
îmbogățirea comună şi în sprijinul efortului 
comun. Fiecare popor ortodox are darurile 
sale duhovniceşti specifice de la Dumnezeu 
şi poate să ajute şi celelalte popoare într-o 
reciprocă îmbogăţire duhovnicească pan- 
ortodoxă. Există oameni sfinți în toate nea- 
murile ortodoxe, există mănăstiri în toate 
țările ortodoxe, există locuri sfinte de închi- 
năciune peste tot şi cultură teologică. Toate 
acestea trebuie să ni le oferim unii altora, 
aşa încât să ne întărim în credinţă şi să ne 
sporim zestrea noastră duhovnicească, dar 
să şi trăim unitatea panortodoxă. 

Cred ca aceasta este marea responsa- 
bilitate de astăzi a ortodocşilor şi marea 
noastră misiune. Şi, în aceste eforturi, cred 
ca Sfântul Munte joacă un rol important, 
deoarece prin intermediul Sfântului Munte 
popoarele ortodoxe simt şi trăiesc unitatea 
lor, din moment ce sunt reprezentate aici 
toate țările ortodoxe din lume şi, astfel, se 
întăresc în credință. 

Ceea ce simțim noi este faptul că prin 
Sfântul Munte se împrospătează sângele 
Ortodoxiei. Vin aici oameni, creştin-ortodocşi 
din toată lumea, şi îşi înviorează credința 
şi evlavia. Aici trăiesc credința autentică a 
Bisericii şi acest lucru constituie o foarte 
importantă întărire şi un substanţial ajutor 
pentru Bisericile mult încercate din care 
fac parte. 

Noi ne bucurăm că Biserica românească 
nu încetează a se lupta, că se află acum 
într-o perioadă de eliberare politică şi credem 
că această Biserică a fost vie şi până acum 
şi va fi prezentă şi acum, ajutând poporul 
român ortodox să rămână credincios lui 
Hristos şi tradiţiei sale. Sperăm şi în conti- 
nuarea colaborării dintre greci şi români, 
colaborare care în trecut a adus atâtea roade. 


Vă referiți insistent la nişte forțe obscure 
care fac front comun împotriva Ortodoxiei. Între 
armele pe care le folosesc aceste forțe se află 
cumva şi exacerbarea sentimentului naționalist? 
Se vorbeşte despre acest lucru, îndeosebi în Balcani. 


Sigur că naționalismul este întotdeauna 
folosit împotriva unităţii Bisericii. Astăzi, 
într-adevăr, trăim o perioadă de creştere a 
naționalismului, chiar şi între neortodocşi. 

Aceştia îl folosesc împotriva ortodocşilor, 
aşa cum s-a întâmplat recent în Albania. 

Noi trebuie să ne păzim de un astfel de 
naționalism. Să fim patrioți. Trebuie să fim 
patrioți, deoarece patria noastră, a fiecăruia, 
este un dar de la Dumnezeu. Însă, în acelaşi 
timp, să nu fim naționalişti radicali, pentru 
că naționalismul exclusivist este păcat, aşa 
cum l-a calificat şi l-a condamnat şi Patriarhia 
Ecumenică, împreună cu rasismul. Trebuie 
să ne luptăm pentru o trăire a Ortodoxiei şi 
pe plan naţional, dar, în acelaşi timp, dincolo 
de acesta, şi pe plan universal, aşa cum 
este tradiția noastră. 


Dacă am compara situația de astăzi a Orto- 
doxiei cu alte perioade, care ar fi concluzia? Puteţi 
să faceţi o astfel de comparație? 


Acest lucru nu poate fi făcut în câteva 
cuvinte. Întotdeauna există puncte comune 
între diferitele perioade istorice, după cum 
există şi diferențe. 

Punctul comun al tuturor perioadelor 
din istoria Bisericii este acela că, întotdeauna, 
Antihristul luptă împotriva lui Hristos şi a 
Bisericii Lui. De aceea niciodată creştinii 
nu au avut răgaz de odihnă şi nici nu-şi 
pot găsi liniştea în această lume. Ei trăiesc 
aici, dar orientați spre cer. Biserica trece prin 

lume, sfințeşte lumea, dar nu rămâne în 
lume şi nu se confundă cu lumea. 


Credeţi că un anume sistem politic poate in- 
fluenţa hotărâtor Ortodoxia şi credința, în general? 


Sistemele politice sunt din lumea aceasta, 
dar unele dintre ele sunt mai aproape de 
duhul Bisericii, altele mai departe. Noi avem 
de ales dintre acestea pe cele care sunt mai 
umane, mai libere, mai democratice şi, mai 
ales, pe cele care respectă tradiţiile popoa- 
relor, Ortodoxia şi Biserica. 


Ne puteți spune câteva cuvinte despre ecu- 
menism? Este o problemă actuală. 


Ecumenismul este un cuțit cu două tăişuri. 
Dacă se face într-o manieră corectă, poate 
să ajute, şi ajută atunci când face cunoscută 
Ortodoxia eterodocşilor, când îi cheamă să 
cunoască Ortodoxia pe care nu o cunosc. 

Când însă confundă Ortodoxia cu cele- 
lalte confesiuni creştine şi le aşază pe acelaşi 
nivel, atunci face rău ortodocşilor, deoarece 
încet, încet, se relativizează conştiinţa orto- 
doxă şi poporul dobândeşte o conştiinţă 
sincretistă, adică, mai mult sau mai puțin, 
toți suntem la fel, şi că nu are mare impor- 
tanţă ce crede fiecare; important este să crezi 


10 


ORTODOXIA ASTĂZI 


în lisus Hristos, iar „problemele dogmatice”, 
spun ei, „sunt amănunte”. În felul acesta, 
ortodocşii îşi pierd conştiinţa ortodoxă şi 
pot deveni uşor victime ale eterodocşilor. 

De aceea, trebuie să fim foarte atenți şi 
în ceea ce priveşte participarea la Consiliul 
Mondial al Bisericilor (C.M.B.). Noi credem 
că Ortodoxia nu trebuie să participe la 
Consiliul Mondial al Bisericilor aşa cum 
participă astăzi, deoarece intră în aceeaşi 
categorie cu grupările protestanților, care 
nu pot fi nici măcar numite Biserici. Până 
la adunarea generală a C.M.B. de la New 
Delhi (1961), ortodocşii participau, dar întot- 
deauna făceau o declarație separată şi se pro- 
nunțau ca Biserică Ortodoxă. Dacă nu 
greşesc, textul declarației de la New Delhi 
a fost redactat de teologul ortodox George 
Florovsky. Din nefericire, după New Delhi, 
au fost mult influențați unii teologi orto- 
docşi, şi chiar dintre ai noştri, şi au convins 
Bisericile Ortodoxe - după părerea mea 
foarte rău au făcut - să nu mai vorbească, 
să nu mai facă declaraţii separate ca Bise- 
rică Ortodoxă, ci să se vorbească la C.M.B. 
şi în numele ortodocşilor. 

Astfel, vocea Ortodoxiei nu mai apare, 
se pierde. Ortodocşii nu mai apar ca repre- 
zentând Biserica cea Una, Sfântă, Apostolică 

şi Sobornicească, la care trebuie să revină 
eterodocşii. Textul de la New Delhi este foarte 
interesant. El spunea despre ortodocşi că 
are sens să se afle acolo, deoarece transmit 
celorlalți experienţa şi tradiția Bisericii ne- 
despărțite a celor opt secole, pe care ceilalți 
au pierdut-o. În acest sens, ortodocşii pot 
participa la mişcarea ecumenică. Dar într-o 
aglomerație panprotestantă, la care nici 
măcar Biserica Romano-Catolică nu par- 
ticipă, nu cred că are sens ca ortodocşii să 
participe. 


Ce ne puteți spune despre dialogul cu Bise- 
rica Catolică? 


Dialogul cu catolicii este, într-adevăr, o mare 
problemă. Sfântul Munte a avut întotdea- 
una rezerve. Am susținut poziția următoare: 
dacă Biserica doreşte să facă acest dialog, el 
să aibă loc, dar să se desfăşoare totdeauna 
pe baza sfintelor canoane ale tradiției ortodoxe. 

Atunci am fost consideraţi fanatici de 
către unii, spunând ca aghioriţii nu au minți 
deschise. Evenimentele însă, şi cele mai re- 
cente cu uniții, au dovedit că aghioriții nu 
au fost fanatici, ci au avut dreptate. Eveni- 
mentele ne-au dat dreptate, măcar să nu ne 
fi dat, dar, din nefericire, ne-au dat dreptate. 

Dialogul este deocamdată întrerupt. Patri- 
arhia Ecumenică şi celelalte Biserici Orto- 
doxe pun ca primă temă problema uniților. 

Noi credem că trebuie să fim foarte atenți 
ca toate întâlnirile şi manifestările noastre 
comune cu romano-catolicii să fie în cadrul 
sfintelor canoane. Să nu mai facem slujbe 
comune, să nu mai îngăduim ca ierarhii 
neortodocşi să binecuvânteze pe credin- 
cioşii ortodocşi. 

Dialogul să se desfăşoare cu demnitate 
şi să continue numai după ce va fi depăşită 
tema uniației. Altfel nu are sens. Este un 
joc al Vaticanului, deoarece într-o mână ține 
ramura de măslin, iar în cealaltă sabia. 


Vă rugăm să binevoiţi a face o sumară eva- 
luare critică a teologiei ortodoxe contemporane. 


Cred că teologia noastră a suferit o dublă 
înstrăinare: înstrăinarea de viața Bisericii şi 
înstrăinarea de omul contemporan. Şi cea 
de-a doua a survenit tocmai din cauză că nu 
a fost o teologie care să se hrănească din 
viața pastorală, din spiritualitatea Bisericii şi 
din monahism. În consecință, pentru a deveni 
cu adevărat ortodoxă şi actuală, teologia 
trebuie să devină bisericească şi pastorală. 
Aceasta este şi exigența timpului. Şi acest 
lucru se va întâmpla numai dacă teologii 

noştri se vor lega strâns de izvoarele vieții 
noastre bisericeşti, aşa cum sunt parohia, 
Sfânta Liturghie, cultul Bisericii, mănăstirile 
şi Sfinţii Părinți. 


Credeţi că s-a făcut vreun pas în această 
direcție? 


Sunt exemple bune, dar nu este ceva 
general. Din nefericire, am fost influențați 
de şcoala germană, întru totul străină de 
Ortodoxie. Şi continuăm să fim influențați 
de învățături şi confesiuni eterodoxe, deoarece 
noi, ortodocşii, suntem nevoiaşi, aserviți, şi 
credem că străinii dețin orientările şi prin- 
cipiile sănătoase şi ne lăsăm influențați de 
aceştia. Dar au existat şi există şi teologi 
ortodocşi mari, ca părintele George Florovsky, 
părintele Dumitru Stăniloae, părintele Sofronie 
de la Essex şi alții, care au dat un suflu nou 
teologiei şi au arătat că adevărata teologie 
ortodoxă este bisericească (eclezsială), pas- 
torală şi actuală. 


Consideraţi că locul firesc al unei Facultăți 
de Teologie este într-o Universitate sau în Biserică? 


Cred că o Facultate de Teologie trebuie să 
funcționeze într-un mediu care să amintească 
de mănăstire şi să fie liturgică. Profesorii 

trebuie să locuiască împreună cu studenții 
în incinta facultății, să aibă slujbe zilnice, 
să aibă comuniune frățească şi duhovni- 
cească. Deoarece o organizare a facultăților 
de teologie ca cea de astăzi nu numai că nu 
este în nici un fel eclezială (bisericească), 
dar nici măcar umană. 

Nu ajută pe oameni să aibă nici cele 
mai elementare relații umane pe care trebuie 
să le aibă orice om, cu atât mai mult creştinul. 
Lipsa comuniunii, lipsa dragostei este un 
mare dezavantaj al facultăţilor de teologie 
de astăzi. Trebuie să se cultive un duh de 
dragoste în Hristos, între profesori şi între 
studenți, între studenți întreolaltă. Ceea ce 
pare a domni astăzi în facultățile de teologie 
este separația, şi nu unitatea. Chiar şi clădi- 
rile facultăţilor de teologie, arhitectura lor, 
arată această dezbinare; nu arată unitate. 
Când am vizitat prima dată noul sediu al 
Facultăţii de Teologie din Atena, am spus 
că arhitectura clădirilor exprimă ceea ce 
este astăzi o facultate de teologie, un lucru 
fără unitate, fără centru. 

O mănăstire, chiar şi din punct de vedere 
arhitectonic, arată că are o viață duhovni- 
cească, deci că are centru. Şi în jurul Sfân- 
tului Jertfelnic, al Sfântului Altar, al bisericii, 
se organizează întreaga viață. Se vede clar 

care este axa. Aşa cum sunt organizate, 
facultăţile de teologie se arată a fi fără axă, 
fără centru. De aceea, domneşte separarea, 
scindarea. Părintele G. Florovsky spunea că 
nu poate să urce la catedră pentru a ține 
cursuri, dacă nu a fost mai întâi la Altar să 
slujească. Pentru că teologia este continuare 
a Sfintei Euharistii. Nu poate fi înțeleasă 
o teologie în afara Tainei Sfintei Euharistii. 


Antepenultima mea întrebare se referă la 
monahism. Se vorbeşte în lumea ortodoxă de o criză 
şi în monahism, în monahismul ortodox; o criză 
care a depăşit, se pare, curba de jos, din moment ce 
astăzi se observă chiar o înflorire a monahismului. 


Cu ajutorul lui Dumnezeu, se observă 
astăzi o înflorire a monahismului şi în Sfântul 
Munte, dar şi la mănăstirile de maici din 
Grecia. Există suflete evlavioase care se 
dedică vieții monahale şi luptă. Trebuie să 
fim atenţi ca această înflorire a monahis- 
mului să se facă pe baza tradiţiei noastre şi 
monahismul nostru să fie ceea ce a fost 
întotdeauna. Noi nu putem să facem un 
monahism caracterizat de activism, nu este 
în tradiția noastră şi nu exprimă duhul cre- 
dinţei şi al teologiei noastre ortodoxe. 

Avem pe marii Părinți ai Bisericii noastre, 
pe Sfântul Grigorie Palama şi pe alți Părinţi 

ai Bisericii, care sunt adevărații noştri dascăli 
în adevărata viață monahală. Se cuvine ca 
noi să-i urmăm cu smerenie. Din fericire, 
în toate popoarele ortodoxe există sfinți şi 
părinți duhovniceşti, purtători ai monahis- 
mului ortodox adevărat, pe care cei mai 
tineri trebuie să-i urmeze cu smerenie. Unul 
dintre ei este şi părintele Cleopa din România, 
de la Mănăstirea Sihăstria, pe care am avut 
ocazia să-l cunoaştem aici, la mănăstirea 
noastră. 


Doriţi să transmiteți un mesaj special poporului 
român ortodox? 


Vreau mai întâi să spun că admir poporul 
român pentru răbdarea de care a dat dovadă 
în foarte dificilii ani sub regimul comunist 
şi apreciez foarte mult evlavia sa, credința 
sa, dragostea sa pentru Dumnezeu. Îi rugăm 
pe toți frații români ortodocşi, preoți, monahi 
şi mireni, să se roage pentru unitatea tuturor 
popoarelor ortodoxe şi pentru Sfântul Munte, 
care, cu ajutorul lui Dumnezeu, este cetatea 
Ortodoxiei. 


Ar ajuta contactele mai dese între monahii 
ortodocşi? 


Ar ajuta, dar, întrucât suntem monahi, 
nu trebuie să călătorim prea mult. 

